Šefčík, Marek, poslanec NR SR (2021-05-05):
Ďakujem za slovo. Vážený pán predsedajúci, vážené kolegyne, kolegovia poslanci, v zdravotníctve je problémov viac ako dosť. Na tom sa zhodneme asi my poslanci, narážajú na ne asi v každej sekcii na ministerstve zdravotníctva, ale predovšetkým sa s tými problémami boria denne lekári, zdravotné sestry, ďalší zdravotnícki pracovníci a, samozrejme, to pociťujú aj pacienti. My sme tí, ktorí majú veci meniť a upravovať pomocou zmien v legislatíve. Mali by sme reflektovať na podnety z terénu a snažiť sa veci vylepšiť. Tento predložený návrh zákona je práve reakciou na podnety z praxe a týka sa zubnolekárskych pohotovostí. Samozrejme, že sme nezostali iba pri konkrétnych podnetoch, ale kontaktovali sme ďalších zainteresovaných, napríklad všetky vyššie územné celky, niekoľkých zubných lekárov z praxe, ale aj poskytovateľov zubných pohotovostí. Pokúsim sa načrtnúť stav týkajúci sa tejto oblasti, v ktorom sa práve nachádzame. Zubní lekári nad rámec svojich ordinačných hodín chodievajú slúžiť na zubné pohotovosti viac či menej ochotne. Tie služby sú im prideľované nasledujúcim spôsobom. Deje sa to cez systém e-VÚC, poskytovateľ zubnej pohotovosti tam nakliká služby zubných lekárov, s ktorými je dohodnutý, to v lepšom prípade. Ak nemá pokrytú túto pohotovostnú službu, tak ten zoznam doplní samotná VÚC-ka. Zubní lekári sú potom pod hrozbou pokuty 3 319 eur nútení do tejto služby nastúpiť. Ak majú motiváciu, dobré podmienky, tak radi nastúpia. Sú však aj prípady, a nie je ich málo, keď sú tie podmienky skôr výsmechom, odhliadnuc od ostatných vecí, ako je nedostatočná hygiena, slabé vybavenie či chýbajúce nástroje, je často aj nedostatočné ohodnotenie. Poskytovateľ zubnej pohotovosti má týmto zubným lekárom zaplatiť mzdu za vykonanú službu. Minimálna mzda však v zákone uvedená nie je, a tak sa stáva, že je to niekedy, ako som spomínal aj v úvodnej reči, 7 eur, 5 eur, 3,50 alebo aj tých 3,39 eura na hodinu. Na túto situáciu nás upozornil zubný lekár, ktorý sa na túto absurdnosť snažil upozorniť aj tak, že nepodpísal zmluvu, kde bola uvedená tak nízka odmena. Chodieva na pohotovosť slúžiť, lebo musí, ale nedostáva žiadnu mzdu. Zároveň má však živý súdny spor s poskytovateľom zubnolekárskej pohotovosti, kde píše aj, organizátor zubnej pohotovosti sa obohacuje na úkor svojich kolegov. Vážené poslankyne, poslanci, týmto návrhom zákona sa opierame aj o časť programového vyhlásenia vlády, v ktorej sa píše, že vláda Slovenskej republiky, uvedomujúc si kľúčovú rolu zdravotníckych pracovníkov a ďalších pracovníkov v zdravotníctve, sa zasadí o zlepšenie ich pracovných podmienok a nastavenie motivačného prostredia, tak aby pracovník v zdravotníctve zostával a takisto sa vracal za prácou na Slovensko. Stav, ktorý tu momentálne aj v spomínanej oblasti je, je skôr demotivujúcim pošliapaním hodnoty lekárskeho povolania ako jeho ocenením či vyjadrením vďačnosti. Prísť na pohotovosť, kde sú nevyhovujúce hygienické podmienky, priniesť si vlastné nástroje, dostať ani nie 4 eurá na hodinu v hrubom a musieť si priviesť vlastnú sestričku a ešte ju sám zaplatiť, je skutočne ponižujúce. Netýka sa to, samozrejme, každého poskytovateľa pohotovosti. Sú takí, ktorých keď sme kontaktovali, vraveli nám, že teraz platia základ 10 eur a keď sa to zdvihne na 12, nezaťaží ich to. Aj také sme sa dozvedeli, že platia 10 eur, cez víkendy a sviatky 12, ale to je iba základ a s ďalším ohodnotením, s ďalšími príplatkami sa zubní lekári vyšplhajú niekedy aj na sumu 25 eur na hodinu. Samozrejme, že radi prídu, keď majú dobré podmienky. Keď som sa jedného z majiteľov niekoľkých zubnolekárskych pohotovostí pýtal, tak som sa nedočkal výčitiek, že im znižujeme ich zisk, ale, naopak, povedal: Som rád, že aj zubári na iných pohotovostiach budú lepšie ohodnotení. Vravel mi, že toto opatrenie podľa neho nemôže nikto, kto poctivo prevádzkuje pohotovosť, nemôže to nikoho, kto poctivo prevádzkuje pohotovosť, nijakým spôsobom položiť. Prestane tak aspoň vykorisťovanie lekárov zneužitím diery v zákone, ktorou je nestanovenie minimálnej mzdy, to sú jeho slová. Pri riešení a skúmaní záležitostí ohľadom tohto problému sa ukázalo množstvo, množstvo ďalších. Jedným z nich je aj zvláštny systém prideľovania služieb, kedy súkromná osoba v systéme e-VÚC nakliká zubárov, ktorých chce, ktorým následne VÚC-ka prikáže do služby ísť. Alebo je tam ďalší problém súvisiaci s financovaním pohotovostí zdravotnými poisťovňami, ale ďalšie, ďalšie. Verím, že sa podarí venovať v budúcnosti aj niektorým ďalším problémom a zmeniť to k lepšiemu. Teraz sa však snažíme presadiť to, aby sa zmenilo ohodnotenie a tým sa aj zvýšila motivácia zubných lekárov službu vykonávať. Vieme, že je to len náplasť, ale predsa posun dopredu. Ak zákon prejde prvým čítaním, budeme sa mu venovať, aby sme pred druhým čítaním mali ešte viac informácií. Ministerstvo financií nás požiadalo o finančnú analýzu a budeme ju robiť. Predbežne však platí, že niektoré pohotovosti platia zubných lekárov podobnou sumou, ako zavádzame my, alebo ešte vyššou. A tí, ktorí ju majú výrazne podhodnotenú, tak tým vlastne týmto opatrením siahneme na časť ich zisku, ktorý, sme o tom presvedčení, zubným lekárom za službu na pohotovosti patrí. Vážené kolegyne, kolegovia, dovoľte mi ešte na záver poďakovať osobitne mojej kolegyni profesorke Eve Horváthovej, s ktorou sme zákon pripravovali, ale tiež kolegom z ďalších koaličných strán Zuzane Šebovej a Tomášovi Lehotskému, ktorí sa so zákonom stotožnili a pridali sa k nám, čím presadenie zákona podporili. Verím, že tento zákon nájde podporu u všetkých poslaneckých klubov. Ďakujem za pozornosť. (Potlesk.)